Diari Oficial de la Generalitat Valenciana


Sumari del DOGV 8234, del 14-02-2018 (2018/937)

RESOLUCIÓ de 17 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 95/6291-FTO Quart de Poblet.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8234

Data del DOGV
:   14-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/937


Data del document
:   17-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Quart de Poblet
    * impacte ambiental

RESOLUCIÓ de 17 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 95/5171-SSM Quart de Poblet. [2018/937]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 95/4158-GRF de Quart de Poblet.  
  
«Declaració d'impacte ambiental  
Expedient: 95/6439-RXP.  
Títol: Centre de tractament de vehicles al final de la seua vida útil.  
Promotor: Motores Eurolara, SL.  
Autoritat substantiva: Ajuntament de Quart de Poblet.  
Localització: polígon industrial Ciutat Mudeco, c/ Pintor Joaquín Sorolla, núm. 7, del terme municipal de Quart de Poblet (València).  
  
Descripció del projecte  
L'objecte d'aquest projecte és la sol·licitud de la llicència ambiental, d'acord amb la Llei 2/2006, de 5 de maig, de prevenció de la contaminació i qualitat ambiental, per a la legalització d'un centre de tractament de vehicles al final de la seua vida útil.  
L'activitat s'exerceix en una nau industrial situada al polígon industrial Ciutat Mudeco, c/ Pintor Joaquín Sorolla, núm. 7, del terme municipal de Quart de Poblet (València).  
El certificat de compatibilitat urbanística indica que la parcel·la on s'ubica l'activitat té la classificació i qualificació següent: sòl urbà industrial, i se certifica que l'activitat que es pretén instal·lar, centre CAT per a tractament de vehicles al final de la seua vida útil, és compatible amb el vigent PGOU'02 i les ordenances municipals.  
Tota la superfície de la instal·lació està destinada a un centre autoritzat de tractament (d'ara en avant CAT) de vehicles al final de la seua vida útil (d'ara en avant VFVU); la dita superfície es divideix en zona de recepció, descontaminació, emmagatzematge, premsatge, oficina i lavabos.  
La superfície total construïda és de 624,38 m², distribuïts de la manera següent:  
- Superfície de la nau 567,88 m²  
- Caseta d'administració 26,50 m²  
- Caseta lavabos/vestuaris 30,00 m²  
- Zona no coberta (pati) 497,02 m²  
Descripció del procés productiu  
La recepció de vehicles estarà donada per:  
Vehicles sinistrats a través de grua.  
Compra de vehicles en subhastes, serveis oficials i a particulars.  
  
Les fases del procés són la següents:  
1. Zona de recepció de vehicles  
Està situada a l'entrada de la nau, aproximadament de 120 m² amb una capacitat entre 10 i 12 automòbils.  
El vehicle haurà de ser registrat, emmagatzemat prèviament a les operacions de descontaminació.  
A aquesta zona se la dotarà de safates mòbils recol·lectores d'olis o de possibles substàncies contaminants que pogueren emanar dels vehicles.  
2. Zona de descontaminació  
Zona aproximadament de 100 m², disposarà d'elevador, màquina llavapeces i màquines aspiradores de cada una de les substàncies contaminants dels automòbils.  
Són retirats els residus perillosos, com ara: bateries, combustibles i fluids, materials i components considerats residus perillosos, i es porten aquests als recipients homologats corresponents a l'espera de ser arreplegats per gestor autoritzat.  
També es retiraran del vehicle les parts en bon estat per a la seua posterior venda com a peces usades, les quals es netejaran en la màquina de llavat amb líquid autoreciclable i s'emmagatzemaran en una zona d'estanteries ubicades en la instal·lació.  
Els depòsits que emmagatzemen líquids contaminants se situaran sobre cubetes metàl·liques per a evitar les possibles filtracions al sòl.  
Totes les peces contaminades extretes del vehicle, seran depositades en contenidors de ferro o acer inoxidable (a l'espera de ser llavades), aquests contenidors estaran fixats en formigó i s'evitaran així possibles accidents.  
Les bateries s'emmagatzemaran en contenidors específics.  
3. Zona d'emmagatzematge de residus perillosos  
Els residus perillosos seran emmagatzemats temporalment en una zona aproximadament de 69 m² per a la seua gestió posterior per mitjà de gestor autoritzat, a més dels recepcionats provinents d'altres tallers o xicotets centres productors (quant a aquests segons la documentació aportada es gestionarà i tramitarà l'autorització davant de la Conselleria d'Infraestructures, Territori i Medi Ambient).  
Els residus líquids perillosos estan emmagatzemats sobre depòsits antivessament.  
Es col·locarà reixetes estanques en la zona d'emmagatzematge de residus perillosos (on estan ubicats els contenidors de bateries usades i els residus líquids perillosos).  
Es disposa de safates d'acer inoxidable per a l'arreplega de vessaments accidentals, a més de reixetes per a l'arreplega de possibles lixiviats.  
La zona d'emmagatzematge de residus perillosos anirà senyalitzada i s'etiquetaran i identificaran els residus emmagatzemats.  
4. Zona d'emmagatzematge de vehicles descontaminats i premsats  
  
Aquesta zona és aproximadament de 142,5 m², està en l'exterior de la nau i estarà dotada de superfície impermeable amb reixeta connectada a separador de greixos i hidrocarburs.  
Davant del possible abocament d'alguna substància contaminant es disposarà de safates d'acer inoxidable per a la seua arreplega i posterior depòsit en els contenidors o bidons adequats en la zona de descontaminació.  
Adequació de la parcel·la segons projecte  
La parcel·la sobre la qual es projecta l'activitat està completament formigonada i impermeabilitzada i disposa d'accessos viari i de vianants, subministraments d'aigua potable i energia elèctrica.  
Els lavabos a instal·lar en les instal·lacions seran portàtils i no tindran connexió a la xarxa de sanejament.  
Les aigües pluvials s'arreplegaran en les reixetes ubicades en el pati de la instal·lació que conduiran fins a un separador d'hidrocarburs, que al seu torn es connectaran a una arqueta de presa de mostres i d'ací evacuaran al vial del polígon (segons s'ha consensuat amb el tècnic municipal de medi ambient, al mancar el dit polígon industrial de xarxa d'evacuació de pluvials).  
Quant als residus assimilables a urbans, la mercantil s'encarregarà de la seua retirada, ja que l'Ajuntament no presta el servei d'arreplegues de fem en el sòl urbà industrial.  
Els residus originats en l'activitat seran retirats per gestors autoritzats.  
Es disposarà de safates mòbils recol·lectores d'olis o de possibles substàncies contaminants en la zona de recepció de vehicles, a més de cubetes metàl·liques per a evitar les possibles filtracions al sòl, en la zona de descontaminació.  
Quant a l'emmagatzematge dels vehicles, la seua altura en cap cas propiciarà que siguen visibles des del vial del polígon industrial, no originarà cap impacte visual, per a això es construirà una tanca de formigó.  
  
Tipologia de residus admesos  
La codificació dels residus per als quals se sol·licita l'autorització administrativa d'emmagatzematge temporal corresponent, segons l'Ordre MAM/304/2002, de 8 de febrer, per les quals publiquen les operacions de valorització i l'eliminació de residus i la Llista Europea de Residus, són els següents:  
Residus no perillosos  
Vehicles al final de la seua vida útil 160106 (sense líquids ni components perillosos)  
Metalls ferris 160117  
Metalls no ferris 160118  
Vidre 160120  
Plàstic 160119  
Pneumàtics fora d'ús 160103  
Anticongelants diferents dels especificats en el codi 878541 160115  
  
Residus perillosos  
Líquids de transmissió i altres olis hidràulics, olis del motor i de la caixa del canvi 130204, 130205, 130206, 130306, 130506  
  
Aigua oliosa procedents de separadors d'aigua/substàncies olioses 130507  
Mescla de residus procedents de desarenadors i de separadors d'aigua/substàncies olioses 130508  
Combustibles 130701, 130702  
Vehicles al final de la seua vida útil 160104  
Bateries de plom 160601  
Anticongelants que contenen substàncies perilloses 160114  
Líquid de frens 160113  
Filtres d'oli 160107  
Absorbents contaminats 150202  
Sabates de fre amb amiant 160111  
Altres dissolvents i mescles de dissolvents, dissolvent usat de llavat de peces 140603  
Envasos que contenen restes de substàncies perilloses o estan contaminades per aquestes 150110  
  
Tramitació administrativa  
Amb data 7 de juliol de 2014, l'Ajuntament de Quart de Poblet remet l'expedient de sol·licitud de llicència ambiental per a l'activitat centre de tractament de vehicles al final de la seua vida útil, situada al carrer del Pintor Joaquín Sorolla, núm. 7, del terme municipal de Quart de Poblet (València), a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental.  
  
El dit expedient consta de: projecte de llicència ambiental, estudi acústic, estudi d'impacte ambiental, document de síntesi, certificat de compatibilitat urbanística i certificat d'informació pública.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 96, amb data 24 d'abril de 2014, i la publicació d'un edicte en el tauler d'anuncis de l'Ajuntament, sense que s'hagen presentat al·legacions.  
  
Afectacions legals  
Consultada la cartografia CITMA, es constata en la parcel·la en què pretén implantar-se l'activitat està en zona amb risc d'inundació 3, segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), pel que d'acord amb els informes demanats en altres expedients situats en parcel·les del mateix polígon industrial, s'aplicarà l'article 24 i l'article 28 de la normativa urbanística del PATRICOVA, ja que la parcel·la està en sòl urbà industrial.  
Consideracions ambientals  
Les principals afectacions associades a l'activitat seran les següents:  
  
1. Generació de residus  
En els CAT, després de les operacions de descontaminació dels vehicles, es generen més residus que els descrits en la part expositiva de la declaració d'impacte ambiental, ja que hi ha residus perillosos no considerats en la documentació aportada, com ara els gasos fluorats dels sistemes d'aire condicionat, que han de ser considerats en els possibles efectes i per tant en el disseny de les mesures preventives i correctores per a la seua correcta gestió.  
2. Producció de sorolls i vibracions  
Les principals fonts de soroll són:  
- Operacions de càrrega/descàrrega dels residus.  
- Circulació de vehicles.  
- Ús de maquinària.  
Les mesures preventives i correctores proposades en l'estudi són les següents:  
- L'activitat es realitzarà en horari diürn.  
- La maquinària i els camions empleats en els distints treballs de l'explotació passaran les inspeccions obligatòries d'ITV corresponents i les revisions referents a l'emissió de sorolls.  
Dels mesuraments realitzats en estat preoperacional de l'activitat d'acord amb l'estudi acústic presentat es conclou que la maquinària utilitzada no superarà els nivells sonors màxims permesos. Tampoc es preveu que l'activitat en el seu desenvolupament varie els valors mesurats en estat preoperacional i es garanteix que l'exercici de l'activitat, no suposarà un increment del nivell de soroll ambiental en la zona. L'estudi acústic aporta certificat de calibratge realitzat per un laboratori de metrologia i calibratge.  
3. Afectació al sòl  
Els impactes de l'activitat en el sòl es poden produir per abocaments accidentals en les operacions de descontaminació dels VFVU i d'emmagatzemar tant els residus perillosos generats en aquesta operació com els residus perillosos recepcionats.  
Per a evitar-los l'establiment disposa de les mesures preventives següents:  
- Solera de formigó remolinat en tota la superfície de la parcel·la.  
- Paviment impermeable amb reixeta connectada a separador de greixos i hidrocarburs i al seu torn connectada a una arqueta presa de mostres, en la zona exterior de la nau, i una reixeta estanca en la zona d'emmagatzematge de residus perillosos líquids i bateries.  
- Els depòsits d'emmagatzematge dels residus líquids perillosos se situaran sobre recipients d'arreplega de vessaments accidentals, a més es disposarà de safates d'acer inoxidable per a la seua arreplega.  
- Contenidor ple d'alguna substància absorbent, generalment serradura, per a l'arreplega de líquids que pogueren abocar-se accidentalment al sòl.  
4. Afectació a les aigües  
Les mesures correctores per a evitar l'afectació a les aigües superficials i subterrànies, proposades pel projecte seran les següents:  
- El promotor resol de forma individual el tractament d'aigües residuals negres davant de la carència de xarxa de sanejament del polígon industrial, es proposa com a solució la instal·lació de lavabos portàtils.  
- Les aigües pluvials s'arreplegaran en les reixetes ubicades en el pati de la instal·lació que conduiran fins a un separador d'hidrocarburs que al seu torn es connectarà a una arqueta de presa de mostres i d'ací evacuaran al vial del polígon (segons s'ha consensuat amb el tècnic municipal de medi ambient, al mancar el dit polígon industrial de xarxa d'evacuació de pluvials). S'haurà d'aplicar mesures correctores respecte d'això perquè aquest abocament es realitze en condicions adequades.  
- Quant al risc de contaminació de les aigües subterrànies és molt reduïda pel fet que el paviment de tota la instal·lació està impermeabilitzat i disposat de reixetes estanques d'arreplega de possibles vessaments.  
  
5. Emissions  
L'impacte que la instal·lació pot produir a causa de la generació de pols i partícules en suspensió durant les operacions de càrrega/descàrrega dels residus gestionats i per emissió de fums de la maquinària empleada en l'activitat, les mesures que empra l'empresa són:  
  
- La circulació de vehicles que accedisquen o isquen de les instal·lacions es farà a velocitats inferiors a 30 km/h.  
- Els camions i la maquinària utilitzats passaran les inspeccions obligatòries d'ITV corresponents i les revisions referents a l'emissió de gasos.  
No obstant això, no s'ha tingut en compte la possible afectació dels gasos fluorats dels sistemes d'aire condicionat.  
El pla de vigilància ambiental haurà de preveure els possibles efectes dels gasos fluorats, per a adoptar mesures preventives i la periodicitat de retirada dels abocaments en els lavabos portàtils.  
  
Consideracions legals  
L'activitat projectada queda subjecta a la Llei 22/2011, de 28 de juliol, de residus i sòls contaminats, així com a la Llei de residus, i a la Llei 10/2000, de residus de la Comunitat Valenciana, i queda sotmesa a l'autorització administrativa corresponent per la conselleria competent en medi ambient.  
En matèria acústica el Decret 266/2004, del Consell de la Generalitat, que desenvolupa la Llei 7/2002, de 3 de desembre, de la Generalitat Valenciana, de protecció contra la contaminació acústica, exigeix en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions jurídiques  
1. El projecte examinat constitueix, segons el que preveu l'apartat 6.c de l'annex I, del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
4. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de centre de tractament de vehicles al final de la seua vida útil, promoguda per Motores Eurolara, SL, ubicada al carrer del Pintor Joaquín Sorolla, núm. 7, del terme municipal de Quart de Poblet (València), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb les condicions establides a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. En el cas que es duga a terme la recuperació de gasos fluorats dels sistemes d'aire condicionat instal·lats en els vehicles:  
2.1. El personal que realitze la dita activitat, haurà de disposar d'un certificat d'haver realitzat un curs de formació amb els continguts establits en l'annex del Reglament (CE) núm. 307/2008, de la Comissió. Aquest certificat haurà sigut expedit per algun dels centres formatius i avaluadors establits en l'article 8 del Reial decret 795/2010, pel qual es regula la comercialització i manipulació de gasos fluorats i equips basats en aquests, així com el certificat dels professionals que els utilitzen.  
2.2. L'extracció dels fluids refrigerants es realitzarà de forma controlada, i s'utilitzaran els equips específics per a això.  
3. Els abocaments accidentals que es produïsquen independentment del seu origen (vehicles de transport, maquinària o emmagatzematge de residus) seran arreplegats immediatament, amb material absorbent adequats, que passaran a ser considerats al seu torn com a residus i per tant gestionats d'acord amb la seua naturalesa i perillositat.  
4. Les reixetes de la zona d'emmagatzematge de residus perillosos i la del pati, hauran de mantindre's netes i buidar els depòsits o trapes inferiors amb una freqüència suficient que garantisca que no produiran vessaments.  
5. Els paràmetres de l'abocament de les aigües pluvials al vial del polígon hauran de complir els valors màxims de concentració establits en l'Ordenança Municipal d'Abocaments, i per a això s'hauran de realitzar preses de mostres periòdiques.  
6. Quant als lavabos portàtils, ja que no necessiten connexió a la xarxa de fecals, sí que necessiten un adequat manteniment amb la periodicitat corresponent per a traslladar tots els abocaments a la depuradora.  
7. Es portarà un registre documentat del Programa de vigilància ambiental als efectes d'acreditar l'execució i l'adopció de les mesures preventives i correctores proposades i la comprovació de la seua eficàcia. Aquest registre documentat inclourà a més el resultat dels controls i autocontrols periòdics legalment exigibles en el control d'abocaments d'aigües residuals i aigües pluvials, a més s'arreplegarà igualment tota la documentació acreditativa relativa a accidents, fugues o vessaments i a la seua arreplega i gestió posterior. La documentació del programa de vigilància ambiental estarà a disposició de les autoritats competents.  
  
8. Qualsevol modificació o ampliació del projecte presentat, o la detenció de qualsevol impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 10 d'octubre de 2014.- El director general d'Avaluació Ambiental i Territorial: Juan Giner Corell.»  
  
València, 17 de gener de 2018.- El director general de Medi Natural i d'Avaluació Ambiental: Antoni Marzo i Pastor.